text: Danfoss varsler fyring af 100 ansatte
  02 september 2011 kl. 09.26
  Danfoss Power Electronics har varslet fyring af 100 ansatte, der arbejder i Nordborg og Sønderborg på Als samt Gråsten.
  Ledelsen og tillidsrepræsentanterne forhandler nu om, hvornår og hvordan afskedigelserne skal føres ud i livet.
  Danfoss Power Electronics omfatter Danfoss Solar Inverters, som har problemer med afsætningen af omformere til solenergianlæg på det tyske marked, fordi offentlig støtte til energianlæg er faldet bort.
  Danfoss er netop kommet med et halvårsregnskab med pæne økonomiske forventninger for den samlede koncern.
  - Men vi er nødt til at tilpasse produktionen på de enkelte områder efter afsætningen, siger kommunikationschef Markela Dedopoulos, Danfoss.
  Danfoss Power Electronics har 1.500 ansatte i Danmark.
  